Cheñch a reer gant al luskadoù sokial ha kevredigezhel ivez, ha gwelet am eus bet tud n'o doa ket bet digoret ur gazetenn biskoazh o tont da vezañ dedennet-kaer gant ar politikerezh ha mailh warnañ nebeud goude o zriwec'h vloaz, pa oa poent mont da votiñ. D'am soñj e vez doujañs ha lorc'h gant re ma remziad evit ar votadegoù, hag e soñj deomp c'hoazh, pe e  soñjemp betek n'eus ket pell zo, e c'hellomp cheñch an traoù. Pell e seblant bezañ mareoù an dispac'hoù, hag e bed ar brezhoneg zoken e seblant sioulaet ar galv d'ar feulster e touez ar yaouankizoù. Marteze e vo savet ur bed gwelloc'h ganeomp, marteze e c'hello bugale hor bugale c'hoari er vag morlaer un tammig pelloc'h, pa ouzo o zud e vo dispak o dazont. Evit poent avat n'em eus ket kalz spi evit ar re a zegemeromp er bed, ha kelvet a ran muioc'h-mui a dud o narc'h ar soñj kaout bugale evit seurt abeg.